Projekts

**Informatīvais ziņojums**

**„Par vienreizēju pasākumu nokavējuma naudas un daļējas soda naudas dzēšanai tiem nodokļu maksātājiem, kas līdz noteiktam brīdim samaksā nodokļu pamatparādu”**

Atbilstoši Ministru kabineta 2010.gada 10.augusta protokollēmuma (prot. Nr.41, 79.§) „Pasākumu plāna projekts ēnu ekonomikas apkarošanai un godīgas konkurences nodrošināšanai” 1.punktā dotajam uzdevumam Finanšu ministrija ir sagatavojusi ziņojumu par 10.pasākuma „Izstrādāt priekšlikumus vienreizējam pasākumam par soda naudas un nokavējuma naudas dzēšanu tiem nodokļu maksātājiem, kas līdz noteiktam brīdim samaksā nodokļu pamatparādu” (turpmāk – nodokļu atbalsta pasākums, NAP) īstenošanu.

Informatīvajā ziņojumā ir izvirzīti kritēriji un priekšlikumi NAP īstenošanai, izvērtēta nodokļu parādu struktūra un analizēta citu valstu pieredze līdzīgu iniciatīvu īstenošanā.

NAP nodokļu maksātājiem šī ziņojuma ietvaros ir skatīts kontekstā ar Pasākumu plāna ēnu ekonomikas apkarošanai un godīgas konkurences nodrošināšanai 2010. – 2013.gadam 12.pasākumu „Izstrādāt koncepciju un iesniegt MK, dodot iespēju personām, kuras izvairījušās no nodokļu nomaksas, segt valstij radītos zaudējumus, kas saistīti ar nodokļu nemaksāšanu (KL 218.p., APK 159.p.), vienlaicīgi risinot jautājumu par šo personu atbrīvošanas no atbildības iespējām, kā arī legalizēt nereģistrētā darbībā iegūtos līdzekļus, tādējādi atvieglojot pāreju uz legālo ekonomiku”.

**Iespēja sakārtot savas nodokļu parādu saistības – nodokļu atbalsta pasākums**

**Mērķis**: Atvieglot nodokļu maksātājiem ekonomiskās krīzes rezultātā radušos nodokļu parādu slogu un palielināt budžeta ieņēmumus.

**Mērķa auditorija**: nodokļu maksātāji

Piedalīšanās NAP neatbrīvo nodokļu maksātāju no pienākuma savlaicīgi un attiecīgo nodokļu likumos noteiktajā kārtībā veikt kārtējos nodokļu maksājumus.

**NAP piedāvājums**: Vienreiz veicams pasākums nokavējuma naudas un daļējas soda naudas dzēšanai tiem nodokļu maksātājiem, kas līdz noteiktam brīdim samaksā nodokļu pamatparādu.

**Situācijas apraksts**

**Latvijas nodokļu parādu struktūra**

Uz 2011.gada 1.janvāri nodokļu parādu kopējā summa bija 903 831,34tūkst. Ls, no kā 174 422,80tūkst. Ls jeb 19.3% veidoja nokavējuma nauda. Analizējot VID administrētos nodokļu parādus pa nodokļu veidiem ievērojami izceļas lielais Pievienotās vērtības nodokļa (turpmāk – PVN) parāda īpatsvars. Līdzīgi kā citu valstu pieredzē Iedzīvotāju ienākuma nodoklis (turpmāk – IIN) ieņem vienu no vadošajām nodokļu parādu pozīcijām. Savukārt Uzņēmuma ienākuma nodokļa (turpmāk – UIN) parādu īpatsvars kopskaitā, salīdzinot ar citu valstu pieredzi šķiet neliels. Tas varētu būt skaidrojams ar ekonomiskās krīzes ietekmi, kad lielai daļai uzņēmumu samazinās peļņa, kā arī iespējamu ēnu ekonomikas ietekmi, uzņēmumiem slēpjot peļņu, lai izvairītos no nodokļu maksājumiem.

1.attēls. Nodokļu kopējo parādu sadalījums pa nodokļu veidiem, % uz 01.01.2011.

Lai prognozētu NAP fiskālo ietekmi, nepieciešams novērtēt pamatparāda apjomu, kuru ir pamatotas cerības atgūt. Pēc stāvokļa uz 2011.gada 1.janvāri VID bija reģistrēti 7 235 parādnieki ar kopējo nodokļu parādu summu 391 905.30 tūkst. Ls, kas uzskatāmi par faktiski neatgūstamiem, no kuriem maksātnespējīgo nodokļu maksātāju parādi, kas izveidojušies līdz maksātnespējas pasludināšanai un kam saskaņā ar likuma "Par nodokļiem un nodevām" 29.pantu ir pārtraukta nokavējuma naudas aprēķināšana, ir 260 068,28 tūkst. Ls un nodokļu maksātāju parādi, kam nav naudas līdzekļu un mantas, uz ko vērst piedziņu– 131 837,02 tūkst. Ls. Tāpat par faktiski neatgūstamiem uzskatāmi nodokļu parādi 5 523.61 tūkst. Ls apmērā, kam iestājies piedziņas noilgums.

Savukārt attiecībā uz 111 366 nodokļu maksātāju nodokļu parādiem 396 346.23 tūkst. Ls apmērā uz 2011.gada 1.janvāri nav konstatēti iepriekš minētie apstākļi, līdz ar to tie ir vērtējami kā potenciāli atgūstami.

Pēc stāvokļa uz 2011.gada 1.janvāri 44 762 parādniekiem, kuriem reāli piedzenamā pamatparāda summa pārsniedza 100 latus, veidojas kopējā aktuālā – reāli piedzenamā uz NAP attiecināmo parādu summa 312 678.87 tūkst. latu (t.sk. pamatparāds 255 429,87tūkst. latu un nokavējuma nauda 57 249.0 tūkst. latu). Savukārt 2 476 parādniekiem ir piešķirts termiņa pagarinājums ar samaksas termiņu pēc 2011.gada 1.janvāra attiecībā uz nodokļu maksājumiem, kuru summa pārsniedz 100 latus, veidojot kopējo summu 48 467,40 tūkst. latu (t.sk. 47 527,76 tūkst. Ls pamatparāds un nokavējuma naudu 939.64 tūkst. Ls).

Pēc stāvokļa uz 2011.gada 1.janvāri 46 899 parādniekiem, kuriem reāli piedzenamā pamatparāda summa ir mazāka vai vienāda ar 50 latiem, veidojās kopējā reāli piedzenamā parādu summa 556.51 tūkst. latu (t.sk. pamatparāds 454.86 tūkst. Ls un nokavējuma naudu 101,65 tūkst. Ls). 110 parādniekiem ir piešķirts termiņa pagarinājums ar samaksas termiņu pēc 2011.gada 1.janvāra attiecībā uz nodokļu maksājumiem, kuru summa ir mazāka vai vienāda ar 50 latiem, veidojot kopējo summu 2,97 tūkst. Ls apmērā (t.sk. 2,67 tūkst. Ls pamatparāds un nokavējuma nauda 0,30 tūkst. Ls).

2.Attēls. Aktuālo, reāli piedzenamo nodokļu parādu vērtības sadalījums pēc parādnieku skaita un parādu pamatsummas % uz 01.01.2011.

Kā redzams 2.attēlā, 46.8% jeb 46 899 nodokļu parādniekiem aktuālie, reāli piedzenamie parādi pret budžetu nepārsniedz 50.00 Ls par kopējo summu 454,86 tūkst. Ls. Ievērojamu fiskālu pienesumu dotu nodokļu parādu samaksa, kuru vērtība pārsniedz 500.00 Ls.Uz 2011.gada 1.janvāri VID uzskaitē bija 25 617 nodokļu maksātāji, kuru aktuālā, reāli piedzenamā pamatparāda summa pārsniedz 500.00 Ls, veidojot kopsummu 250 800,59tūkst. Ls.

**Nodokļu atbalsta pasākums**

**NAP pamatparāds** – nodokļu pamatparāds, ko nodokļu administrācija nosaka nodokļu maksātājam pa nodokļu maksājumu veidiem pēc stāvokļa uz 2010.gada 1.jūliju (turpmāk – NAP pamatparāda noteikšanas datums), kurš līdz nodokļu maksātāja iesnieguma par piedalīšanos NAP saņemšanai nav samaksāts.

1.diena – NAP perioda sākuma datums, no kura nodokļu maksātājs ir tiesīgs iesniegt nodokļu administrācijai iesniegumu par piedalīšanos NAP.

90.diena – datums, no kura nodokļu maksātājam vairs nav tiesību iesniegt nodokļu administrācijai iesniegumu par piedalīšanos NAP. Lai palielinātu soda sankcijas visiem nodokļu nemaksātājiem un līdzsvarotu kapitāla cenu, pielīdzinot beznodrošinājuma aizdevuma procentu likmei tirgū, likuma „Par nodokļiem un nodevām” 29.pantā tiks veikti grozījumi, paredzot nokavējuma naudas palielināšanu visiem nodokļu maksātājiem uz 0.07% dienā kopš NAP 90.dienas.

90. – 180.diena – datums, līdz kuram nodokļu maksātājs veic maksājumus NAP ietvaros pilnā apmērā, ja NAP pamatparāds fiziskām personām ir mazāks par 100.00 Ls jeb juridiskām personām ir mazāks par 500.00 Ls. Šajā laikā nodokļu maksātājs veic maksājumus pilnā apmērā arī tad, ja nodokļu administrācija nav pieņēmusi lēmumu par termiņa pagarinājuma piešķiršanu NAP ietvaros.

90.diena + 60 mēneši – datums līdz kuram saskaņā ar nodokļu administrācijas noteikto maksājumu grafiku nodokļu maksātājs – fiziska persona samaksā NAP pamatparādu, kas lielāks par 100.01 Ls un nodokļu maksātājs – juridiska persona samaksā pamatparādu, kas lielāks par 500.01 Ls, ja nodokļu administrācija ir pieņēmusi lēmumu par termiņa pagarinājuma piešķiršanu NAP ietvaros.

NAP piedāvājums ir attiecināms uz šādiem nodokļu parādiem, kas radušies līdz NAP pamatparāda noteikšanas datumam:

* iedzīvotāju ienākuma nodoklis (IIN);
* uzņēmumu ienākuma nodoklis (UIN);
* pievienotās vērtības nodoklis (PVN);
* akcīzes nodoklis (AN);
* muitas nodokļi un muitas nodokļiem līdzvērtīgi maksājumi, kurus maksā preci ievedot, kas ieviesti ar kopējo lauksaimniecības politiku vai īpašu režīmu, kurš attiecas uz atsevišķām lauksaimniecības ražojumu pārstrādes precēm (MN);
* valsts sociālās apdrošināšanas obligātās iemaksas (VSAOI);
* dabas resursu nodoklis (DRN);
* nekustamā īpašuma nodoklis (NĪN).

Pašvaldības domei ir tiesības pieņemt lēmumu par nodokļu atbalsta pasākuma piemērošanu nekustamā īpašuma nodoklim attiecībā uz tās administratīvajā teritorijā esošajiem nekustamajiem īpašumiem. Ja pašvaldības dome šādu lēmumu nav pieņēmusi, nodokļa atbalsta pasākums nekustamā īpašuma nodoklim attiecīgās pašvaldības administratīvajā teritorijā netiek piemērots.

**NAP periods**

***Pirms 1.dienas***

Informēšanas kampaņa:

* Ziņas presē;
* Informācija nodokļu administrācijas un FM mājas lapās;
* Informācija nodokļu administrācijas klientu apkalpošanas centros;

***1. – 90.diena***.

Nodokļu maksātājam ir tiesības:

* Pirms NAP iesnieguma iesniegšanas nodokļu maksātājs precizē nodokļu deklarācijas, kuru samaksas termiņš ir noteikts līdz NAP pamatparāda noteikšanas datumam, ņemot vērā likuma „Par nodokļiem un nodevām” 16.panta sestajā punktā noteikto ierobežojumu. Ja nodokļu maksātājs, precizējot nodokļu deklarācijas, uzrāda līdz šim neuzrādītās summas, tās iespējams iekļaut NAP iesniegumā vispārējā kārtībā.
* Iesniegt NAP iesniegumu VID attiecībā uz VID administrētajiem nodokļiem un attiecīgās pašvaldības domē attiecībā uz NĪN;
* Lūgt nodokļu administrāciju pieņemt lēmumu par nodokļu samaksas termiņa pagarinājumu;
* No NAP iesnieguma iesniegšanas brīža līdz NAP perioda beigām nodokļu maksātājam nav tiesību iesniegt nodokļu deklarācijas, kuru nodokļu samaksas termiņš ir noteikts līdz NAP pamatparāda noteikšanas datumam, ņemot vērā likuma 16.panta sestajā punktā noteikto ierobežojumu, precizējumus.

Nodokļu administrācija:

* Konsultē nodokļu maksātājus par NAP iespējām;
* Precizē nodokļu norēķinu stāvokli atbilstoši nodokļu maksātāju iesniegtajām labotajām vai precizētajām deklarācijām;
* Informē nodokļu maksātāju par NAP pamatparāda summu sadalījumā pa nodokļu veidiem un norāda attiecīgos kontus, kuros veicami maksājumi;
* Pamatojoties uz nodokļu maksātāja NAP iesniegumu, pieņem lēmumu par NAP piemērošanu;
* Pieņem lēmumu par termiņa pagarinājuma piešķiršanu NAP ietvaros;
* Saņem un novirza nodokļu maksājumus saskaņā ar NAP maksājumu veikšanas kārtību.

***Pēc 90.dienas***

Likuma „Par nodokļiem un nodevām” 29. pantā noteiktā nokavējuma nauda palielināta uz 0.07% dienā (~25% gadā) kopš NAP 90.dienas visiem nodokļu maksātājiem. Nodokļu administrācijas NAP ietvaros pieņemtajiem lēmumiem par termiņa pagarinājumu piešķiršanu nokavējuma nauda netiek piemērota.

***90. – 180.diena***

Nodokļu maksātājs:

* samaksā NAP pamatparādu pa nodokļu veidiem pilnā apmērā, ja NAP pamatparāda summa ir mazāka par 100.00 Ls fiziskām personām jeb 500.00 Ls juridiskām personām.
* samaksā NAP pamatparādu, kas ir lielāks par 100.01 Ls fiziskām personām jeb 500.01 Ls juridiskām personām, ja nodokļu administrācija nav pieņēmusi lēmumu par termiņa pagarinājuma piešķiršanu.

Nodokļu administrācija:

* uzrauga NAP lēmumu izpildes progresu;
* atsāk apturētās un uzsāk jaunas piedziņas darbības, ja nodokļu maksātājs nepilda NAP ietvaros pieņemtos lēmumus;
* pēc NAP pamatparāda samaksas pilnā apmērā un 10% soda naudas samaksas dzēš ar attiecīgo pamatparādu saistītās nokavējuma naudu pilnā apmērā un soda naudu 90% apmērā.

***90.diena – 90.diena + 60 mēneši***

Nodokļu maksātājs veic NAP pamatparāda un 10% soda naudas maksājumus pilnā apmērā saskaņā ar maksājumu grafiku, ja NAP ietvaros nodokļu administrācija ir pieņēmusi lēmumu par termiņa pagarinājuma piešķiršanu.

Nodokļu administrācija:

* uzrauga NAP lēmumu izpildes progresu;
* atsāk apturētās un uzsāk jaunas piedziņas darbības, ja nodokļu maksātājs nepilda NAP ietvaros pieņemtos lēmumus;
* pēc NAP pamatparāda samaksas pilnā apmērā un 10% soda naudas samaksas dzēš ar attiecīgo pamatparādu saistītās nokavējuma naudu pilnā apmērā un soda naudu 90% apmērā.

**Informēšana**

Plašsaziņas līdzekļi nodrošinās informācijas pieejamību publiskajā telpā. Jebkurš nodokļu maksātājs tiks aicināts sazināties ar nodokļu administrāciju, lai pārbaudītu savu saistību stāvokli un tiktu informēts par nodokļu maksājumu veikšanas iespējām.

Nodokļu administrācijas klientu apkalpošanas centru darbinieki uzrunā nodokļu maksātājus, kuriem ir uz NAP attiecināmas nodokļu parādsaistības, mutiski informējot par NAP piedāvājumu.

Nodokļu administrācija nodokļu maksātājam informatīvi Elektroniskās deklarēšanas sistēmā nodrošina informāciju par NAP pamatparāda summu sadalījumā pa nodokļu veidiem, savukārt nodokļu administrācijas pieņemtajā lēmumā par NAP piemērošanu norāda NAP pamatparāda summu sadalījumā pa nodokļu veidiem.

**Tiesiskās aizsardzības process**

To nodokļu maksātāju, kuriem ir piešķirts tiesiskās aizsardzības statuss, piedalīšanās NAP ir pieļaujama saskaņā ar tiesiskās aizsardzības plānu.

Tiesiskās aizsardzības procesa ietvaros tiek izstrādāts plāns, kurā kreditori vienojas par saistību segšanas kārtību. Nodokļu administrācija procesā līdzdarbojas kā vienlīdzīgs kreditors, un praksē tiesiskās aizsardzības procesa pasākumu plānā tiek panākta vienošanās par soda un nokavējuma naudas dzēšanu, samaksājot pamatparādu.

Maksātnespējas likums plāna izstrādei paredz 2 mēnešus + 1 mēnesi (papildus, ja kreditori piekrīt) laika. Tādējādi varam secināt, ka grozījumu sagatavošanai nepieciešams mazāk nekā trīs mēneši un laika ziņā NAP periods ir pietiekams, lai dotu iespēju personām, kurām piešķirts tiesiskās aizsardzības statuss, sagatavot grozījumus tiesiskās aizsardzības procesa pasākumu plānā un piedalīties NAP.

**Deklarāciju precizējumi**

Pirms NAP iesnieguma iesniegšanas, nodokļu maksātājs pārbauda grāmatvedības dokumentus un, ja nepieciešams, sagatavo un iesniedz nodokļu deklarāciju precizējumus. Pēc NAP iesnieguma iesniegšanas nodokļu maksātāja tiesības iesniegt deklarāciju precizējumus, kas attiecināmi uz NAP pamatparāda rašanās periodu, tiek atliktas līdz NAP perioda beigām vai pamatparāda samaksai pilnā apmērā. Deklarāciju precizējumus par taksācijas periodu pēc NAP pamatparāda noteikšanas datuma var iesniegt.

NAP ietvaros nodokļu maksātājs netiek atbrīvots no kriminālās atbildības.

**NAP iesniegums**

Nodokļu maksātājs 1. – 90.dienas laikā sagatavo un iesniedz aizpildītu NAP iesnieguma formu, kuras paraugs būs pieejams nodokļu administrācijas mājas lapā un klientu apkalpošanas centros. Nodokļu administrācija sniedz nodokļu maksātājam informāciju par NAP pamatparādu. NAP pamatparādu nosaka sadalījumā pa nodokļu maksājumu veidiem.

NAP iesniegumā nodokļu maksātājs norāda savu izvēli attiecībā uz termiņa pagarinājumu piešķiršanu NAP ietvaros.

Nodokļu maksātājam ir tiesības izvēlēties, uz kuriem nodokļu parādiem attiecināt NAP piedāvājumu. Nodokļu maksātājam ir tiesības iesniegt nodokļu administrācijai vienu NAP iesniegumu katrā nodokļu veidā.

**Nodokļu administrācijas lēmums par NAP piemērošanu**

Pamatojoties uz nodokļu maksātāja NAP iesniegumu, nodokļu administrācija pieņem lēmumu par NAP attiecināšanu uz nodokļu maksātāja izvēlētiem nodokļu veidiem. Lēmumā norāda:

1. NAP pamatparāda summu pa nodokļu veidiem;
2. Nokavējuma naudu un soda naudu uz lēmuma pieņemšanas brīdi pa nodokļu veidiem;
3. Pamatparāda un 10% soda naudas samaksas termiņus pa nodokļu veidiem;
4. Rekvizītus maksājumu veikšanai pa nodokļu veidiem;
5. Maksājumu grafiku pa nodokļu veidiem, ja nodokļu maksātājs iesniegumā ir norādījis lūgumu nodokļu administrācijai pieņemt lēmumu par termiņa pagarinājuma piešķiršanu NAP ietvaros.

Nokavējuma nauda NAP pamatparādam NAP periodā tiek aprēķināta vispārējā kārtībā. Nokavējuma nauda pilnā apmērā un 90% soda naudas tiek dzēstas pēc pamatparāda un 10% soda naudas pilnīgas samaksas.

**Nodokļu maksājumu attiecināšanas kārtība**

Nodokļu administrācija novirza nodokļu maksājumus saskaņā ar maksājuma uzdevuma mērķa laukā norādītajiem rekvizītiem. Ja mērķa laukā norādītie rekvizīti ir aizpildīti neprecīzi vai nav aizpildīti, nodokļu administrācija novirza maksājumus vispārējā kārtībā.

**Termiņa pagarinājumi NAP ietvaros**

Nodokļu administrācija informē nodokļu maksātāju par uz NAP attiecināmo pamatparāda summu sadalījumā pa nodokļu maksājumu veidiem un norāda attiecīgos kontus, kuros veicami maksājumi. Ja nodokļu maksātāja NAP pamatparāds vienā nodokļu veidā ir lielāks par 100.01 Ls fiziskai personai jeb 500.01 Ls juridiskai personai, tai ir iespēja lūgt nodokļu administrāciju izskatīt iespēju pieņemt lēmumu par termiņa pagarinājuma piešķiršanu.

Nodokļu maksātājs var lūgt nodokļu administrāciju izskatīt iespēju pieņemt lēmumu par termiņa pagarinājumu, paredzot, ka pamatparāds pilnā apmērā tiks segts ne vēlāk kā līdz 90.dienas + 60 mēnešu beigām.

Gadījumā, ja maksājumu grafiks netiek ievērots, pēc trešā maksājuma neveikšanas, NAP ietvaros pieņemtais lēmums par termiņa pagarinājuma piešķiršanu zaudē spēku un pamatparāda atlikumam ir aprēķināma nokavējuma nauda pilnā apmērā (0.05% dienā) no parāda rašanās brīža, saskaņā ar likuma „Par nodokļiem un nodevām” 29.panta otro daļu līdz NAP 90.dienai un 0.07% dienā pēc NAP 90.dienas.

Nodokļu atbalsta pasākuma ietvaros nodokļu administrācijai pieņem lēmumu par termiņa pagarinājuma piešķiršanu, ņemot vērā šādus kritērijus:

1) fiziskām personām:

a) līdz 12 mēnešiem, ja NAP pamatparāds ir robežās no 100.01 Ls līdz 1 000.00 Ls;

b) līdz 24 mēnešiem, ja NAP pamatparāds ir robežās no 1 000.01 Ls līdz 5 000.00 Ls;

c) līdz 36 mēnešiem, ja NAP pamatparāds ir robežās no 5 000.01 Ls līdz 10 000.00 Ls;

d) līdz 48 mēnešiem, ja NAP pamatparāds ir robežās no 10 000.01 Ls līdz 50 000.00 Ls;

e) līdz 60 mēnešiem, ja nodokļu atbalsta pasākuma pamatparāda summa ir lielāka par 50 000.01 Ls;

2) juridiskām personām:

a) līdz 12 mēnešiem, ja NAP pamatparāds ir robežās no 500.01 Ls līdz 5 000.00 Ls;

b) līdz 24 mēnešiem, ja NAP pamatparāds ir robežās no 5 000.01 Ls līdz 10 000.00 Ls;

c) līdz 36 mēnešiem, ja NAP pamatparāds ir robežās no 10 000.01 Ls līdz 25 000.00 Ls;

d) līdz 48 mēnešiem, ja NAP pamatparāds ir robežās no 25 000.01 Ls līdz 100 000.00 Ls;

e) līdz 60 mēnešiem, ja nodokļu atbalsta pasākuma pamatparāda summa ir lielāka par 100 000.01 Ls.

Nodokļa pamatparāds sadalāms vienādās daļās un nodokļu maksājumi veicami ne retāk kā reizi mēnesī, un maksājuma summa nav mazāka par 20.00 Ls fiziskām personām vai 50.00 Ls juridiskām personām. Nokavējuma nauda netiek piemērota termiņa pagarinājumiem, kas slēgti NAP ietvaros.

**Esošie termiņa pagarinājumi**

Tiem nodokļu maksātājiem, kuriem par NAP pamatparādu ir nodokļu administrācijas lēmums saskaņā ar likuma „Par nodokļiem un nodevām” 24.pantu par kārtējo nodokļu samaksas termiņa pagarināšanu, nodokļu administrācijas kontroles (pārbaudes revīzijas) rezultātā aprēķināto nodokļu maksājumu, nokavējuma naudas un soda naudas un nokavēto nodokļu maksājumu samaksas termiņa sadalīšanu termiņos vai atlikšanu, dalībai NAP jāiesniedz iesniegums nodokļu administrācijai noslēgt vienošanos par dalību NAP, kuras rezultātā tiks atcelts saskaņā ar likuma „Par nodokļiem un nodevām” 24.pantu pieņemtais nodokļu administrācijas lēmums. Ja nodokļu maksātājs nepiesakās NAP, saglabājas esošie nodokļu administrācijas lēmumā noteiktie nosacījumi.

**Piedziņas darbības**

NAP perioda laikā (1. – 90.diena), nodokļu administrācija neuzsāk vai nekavējoties aptur jau uzsāktās likuma „Par nodokļiem un nodevām” 26.pantā trešajā daļā minētās piedziņas darbības pret tiem nodokļu maksātājiem, kas iesnieguši NAP iesniegumu. Piemērotie nodrošinājumi paliek spēkā.

Nodokļu atbalsta pasākuma likumā jānosaka, ka likuma „Par nodokļiem un nodevām” 26.pantā minētās piedziņas darbības netiek uzsāktas, jeb, ja uzsāktas, tiek apturētas NAP 1. – 90.dienas laikā attiecībā uz NAP pamatparādu par kuru nodokļu maksātājs ir iesniedzis nodokļu administrācijai NAP iesniegumu.

Piedziņas darbības atjaunojas:

* ar 180.dienu, ja nodokļu maksātājs ir pieteicies NAP, bet līdz 180.dienai nav samaksājis pilnā apmērā NAP pamatparādu, kam nav piešķirts termiņa pagarinājums;
* termiņa pagarinājuma gadījumā pēc trešā kavētā maksājuma saskaņā ar maksājumu grafiku vai no termiņa pagarinājuma beigām, kurš iestājas vispirms.

Nokavējuma naudu NAP pamatparāda atlikumam aprēķina no tā rašanās brīža, soda nauda piemērojama proporcionāli NAP pamatparāda atlikumam.

***Piemērs:*** *NAP pamatparāds ir 80.00 Ls un 10.00 Ls audita rezultātā aprēķinātā soda nauda. Līdz 01.09.2011. ir samaksāts 60.00 Ls, atstājot 20.00 Ls NAP pamatparāda atlikumu uz kuru aprēķināma 0.5% dienā nokavējuma nauda x nokavēto dienu skaits kopš nesamaksātā parāda rašanās līdz NAP 90.dienai un 0.07% pēc NAP 90.dienas. Soda naudas atlikumu aprēķina šādi = 10.00 Ls x (20/80 \*100%) = 10.00 Ls x 25% = 2,50 Ls.*

**Soda naudas**

Ja nodokļu maksātājs saskaņā ar nodokļu administrācijas lēmumu par NAP piemērošanu samaksā soda naudas, kas aprēķinātas līdz 01.01.2011. 10% apmērā, nodokļu administrācija dzēš atlikušos 90% soda naudas.

NAP piedāvājums ir attiecināms uz soda naudām, ko nodokļu administrācija aprēķinājusi audita rezultātā un kas līdz NAP iesnieguma iesniegšanas brīdim nav samaksātas.

**Nodokļu administrācijas lēmumu pārsūdzēšanas kārtība**

Ja nodokļu maksātājs nepiekrīt nodokļu administrācijas lēmumam, kas pieņemts NAP ietvaros, viņam ir tiesības to pārsūdzēt tiesā.

Uz nodokļu administrācijas lēmumu, kas pieņemts NAP ietvaros, ir attiecināms likuma „Par nodokļiem un nodevām” 38.pantā minētais pierādījumu nodrošināšanas pienākums.

**Citu valstu pieredze**

Šajā sadaļā apskatīta citu valstu pasākumi, kas realizēti ar vienotu mērķi – panākt budžeta ieņēmumu palielinājumu. Daži no tiem pārsniedza plānotos ieņēmumus, citi neattaisnoja cerības. Galvenie nodokļu atbalsta pasākumu veiksmes faktori ir spēja identificēt specifiskos ekonomiskās situācijas apstākļus un, no tiem izejot, piedāvāt dalībniekiem ērtu un izdevīgu kompromisu saistību nokārtošanā. Kaut arī katrai valstij ir nepieciešama individuāla pieeja, iezīmējas daži kopīgi aspekti, kas raksturo neveiksmīgas iniciatīvas. Kā viena no tām jāmin NAP biežums, laiks, kas pagājis kopš pēdējās nodokļu NAP. Jo mazāks laiks pagājis kopš pēdējās NAP, jo sliktāki ir paredzamie rezultāti.

**Argentīna**, 1987.gadā ieviesa NAP ar mērķi atgūt kapitālu, kas nelegāli pametis valsti. Amnestija atbrīvoja no nodokļa visus iepriekš nereģistrētus ienākumus, kas tika novirzīti investīcijām. Papildus prasība noteica, ka investējot katrs nereģistrētais dolārs bija jāpapildina ar reģistrētu dolāru. Valdība apsolīja neuzsākt soda sankcijas. NAP bija attiecināma gan uz vietējiem, gan ārvalstu investoriem.

ŠisNAP neradīja papildus ieņēmumus, jo personas prasību par 1:1 pielīdzināšanu uzskatīja par pārāk apgrūtinošu. Papildus jāņem vērā, ka līdz tam Argentīnā jau bija notikušas vairāki NAPun 1987.gadā nodokļu sistēmas trūkumi netika novērsti un sodu sistēma palika nepārskatīta.

Var secināt, NAP bez strukturālām izmaiņām visticamāk neradīs cerēto pozitīvo rezultātu.

**Indija**, 1997.gadā realizēja ļoti veiksmīgu IIN amnestiju. Kaut arī Indijā iepriekš tika realizētas NAP, šajā gadījumā ievērojamu daļu veiksmes nodrošināja sabiedrisko attiecību kampaņa radio, TV, vides reklāmas un avīzes, iesaistot filmu zvaigznes, sportistus un citas slavenības. Kampaņa bija vērsta uz sabiedrības attieksmes maiņu, mainot kultūras īpatnību, ka izvairīties no nodokļu maksāšanas ir labi un skaidrojot labumus personām kas finansēti par nodokļu ieņēmumiem. Kampaņas beigās uzsvars tika likts uz palielinātajiem soda mēriem.

**Īrija**, 1988.gadā realizēja savu pirmo NAP, atļaujot samaksāt neveiktos ienākumu nodokļu maksājumus bez soda sankcijām. Vienlaicīgi nodokļu administrācija palielināja nodokļu auditu skaitu, presē publicējot personu, kam konstatēta izvairīšanās no nodokļu samaksas, vārdus. Valdība arī izstrādāja jaunu nodokļu sistēmu, kas stājās spēkā pēc amnestijas beigām, ar daudz bargākiem sodiem.

Sākotnēji plānoto 50 miljonu vietā tika gūti ieņēmumi 750 miljonu vērtībā. NAP panākumi skaidrojami ar relatīvi neesošajiem nodokļu auditiem pirms NAP periodā, palielinātajiem sodu mēriem un nodokļu auditoru paplašinātajām pilnvarām pēc NAP periodā.

**Francija**, 1986.gadā realizēja NAP, kuras mērķis bija, samazinot turības nodokli (wealthtax) piesaistīt ārvalstīs glabātus ienākumus iekšzemes investīcijām. Programma neietvēra izmaiņas sodu sistēmā un tās radītie ieņēmumi bija niecīgi. Daļēji tas skaidrojams ar faktu, ka līdzīga NAP tika realizēta jau 1982.gadā.

**ASV, Kolorado štats**, 1985.gadā kā daļu no nodokļu sistēmas reorganizācijas ieviesa NAP. NAP ietvēra IIN, UIN, PVN, akcīzes nodokli degvielai, cigaretēm un alkoholam. IIN veidoja 90% no amnestijas ieņēmumiem. Programma tikai izstrādāta balstoties uz klientu vērstu pieeju, īpašu nozīmi veltot konsultantu apmācībām. Pirms NAP nodokļu administrācija izsūtīja rēķinus visiem nodokļu parādniekiem, kurus tā uzskatīja par NAP atbilstošiem. Personas bez šāda rēķina nespēja piedalīties NAP. Programma tika izziņota kā pēdējā iespēja nodokļu maksātājiem nokārtot savas saistības ar štatu, pirms administratīvo vai kriminālo sodu palielināšanas. Sabiedrisko attiecību kampaņa plaši izmantoja radio, TV, vides reklāmu (plakātus, autobusus, taksometrus) ar vienotu saukli – „Nesakiet, ka mēs Jūs nebrīdinājām!”. Programmas ieņēmumi 6.3milj nedaudz pārsniedza plānotos 5 milj.

**ASV, Indiānas štats**, 2005.gadā realizēja NAP, kas attiecas uz nodokļu parādiem, (izņemot mantojuma nodokli), kas vecāki par diviem gadiem pirms NAP uzsākšanas. 198 000 nodokļu parādnieki par kopējo summu $1 300 milj.

Teorētiski izpētīts, ka vidēji dod 0.92% no kopējiem nodokļu ieņēmumiem gadā. Indiānas štats plānoja iekasēt $ 66 milj., iekasēja $ 245 milj.

Atziņas: Lielākā daļa maksājumu ienāk pēdējas divās nedēļas; Ienākošo un izejošo zvanu sistēmas agra iekļaušana amnestijā būtiski palielina nodokļu parādnieku sadarbību; Profesionāls un zinošs personāls ir sekmīgas kampaņas pamatā; Vienkāršs nodokļu samaksas process palielina iesaistīšanos; Sodu ietveroša sabiedrisko attiecību kampaņa nav efektīva un bremzē nodokļu parādnieku vēlmi iesaistīties amnestijā.

Finanšu ministrs A.Vilks

2011.03.04. 9:54

3357

D.Avotiņa,

67083920; dace.avotina@fm.gov.lv